CELEX: 32010D0283(01)
Language: sl
Date: 2010-01-19 00:00:00
Title: 2010/283/: Sklep Sveta z dne 19. januarja 2010 o obstoju čezmernega primanjkljaja v Belgiji

21.5.2010   
            
            
               SL
            
            
               Uradni list Evropske unije
            
            
               L 125/34
            
         SKLEP SVETA
   z dne 19. januarja 2010
   o obstoju čezmernega primanjkljaja v Belgiji
   (2010/283/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 126(6) v povezavi s členom 126(13) in člena 136 Pogodbe,
   ob upoštevanju predloga Komisije,
   ob upoštevanju pripomb, ki jih je predložila Belgija,
   ob upoštevanju naslednjega:
   
               (1)
            
            
               V skladu s členom 126(1) Pogodbe o delovanju Evropske unije se države članice izogibajo čezmernemu javnofinančnemu primanjkljaju.
            
         
               (2)
            
            
               Pakt za stabilnost in rast temelji na cilju zdravih javnih financ kot sredstvu za izboljšanje pogojev za stabilnost cen in za močno trajnostno rast, ki prispeva k ustvarjanju delovnih mest.
            
         
               (3)
            
            
               Postopek v zvezi s čezmernim primanjkljajem iz člena 126 Pogodbe o delovanju Evropske unije, kakor je pojasnjen v Uredbi Sveta (ES) št. 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem (1) (ki je del Pakta za stabilnost in rast), določa, da se sprejme sklep o obstoju čezmernega primanjkljaja. Uredba (ES) št. 1467/97 uvaja tudi določbe o izvajanju člena 104 Pogodbe o ustanovitvi Evropske skupnosti, ki je postal člen 126 Pogodbe o delovanju Evropske unije. Protokol o postopku v zvezi s čezmernim primanjkljajem, ki je priloga k Pogodbi o delovanju Evropske unije, vsebuje dodatne določbe glede izvajanja postopka v zvezi s čezmernim primanjkljajem. Uredba Sveta (ES) št. 479/2009 (2) določa podrobna pravila in opredelitve za uporabo določb navedenega protokola.
            
         
               (4)
            
            
               Leta 2005 je bil Pakt za stabilnost in rast prenovljen, da bi se okrepili njegova učinkovitost in gospodarski temelji ter ohranila dolgoročna vzdržnost javnih financ. Cilj prenove pakta je bil zagotoviti, da se v vseh fazah postopka v zvezi s čezmernim primanjkljajem v celoti upošteva predvsem gospodarsko in proračunsko ozadje. Na ta način Pakt za stabilnost in rast zagotavlja okvir, ki podpira politike vlad za hitro ponovno vzpostavitev trdnih proračunskih stanj, pri tem pa upošteva gospodarske razmere.
            
         
               (5)
            
            
               V skladu s členom 104(5) Pogodbe o ustanovitvi Evropske skupnosti, ki je postal člen 126(5) Pogodbe o delovanju Evropske unije, mora Komisija Svetu predložiti mnenje, če meni, da v državi članici obstaja čezmerni primanjkljaj ali tveganje zanj. Komisija je na podlagi svojega poročila v skladu s členom 104(3) Pogodbe o ustanovitvi Evropske skupnosti, ki je postal člen 126(3) Pogodbe o delovanju Evropske unije, ter ob upoštevanju mnenja Ekonomsko-finančnega odbora v skladu s členom 104(4) Pogodbe o ustanovitvi Evropske skupnosti, ki je postal člen 126(4) Pogodbe o delovanju Evropske unije, ugotovila, da v Belgiji obstaja čezmerni primanjkljaj. Komisija je zato 11. novembra 2009 Svetu predložila zadevno mnenje v zvezi z Belgijo (3).
            
         
               (6)
            
            
               V skladu s členom 126(6) Pogodbe o delovanju Evropske unije Svet upošteva morebitne pripombe, ki jih želi predložiti zadevna država članica, preden po opravljeni celoviti oceni odloči, ali čezmerni primanjkljaj obstaja. V primeru Belgije ta celovita ocena vodi do zaključkov, ki so izpostavljeni v tem sklepu.
            
         
               (7)
            
            
               Po podatkih, ki so jih belgijski organi sporočili oktobra 2009, bo javnofinančni primanjkljaj Belgije v letu 2009 predvidoma dosegel 5,9 % BDP in tako znatno presegel referenčno vrednost, ki znaša 3 % BDP. Predvideno preseganje referenčne vrednosti lahko velja za izjemno v smislu Pogodbe ter Pakta za stabilnost in rast. Zlasti je to preseganje med drugim posledica resnega upada gospodarske rasti v smislu Pogodbe ter Pakta za stabilnost in rast. Napoved služb Komisije iz jeseni 2009 predvideva, da se bo BDP Belgije v letu 2009 zmanjšal za 2,9 %, leta 2010 pa se bo povečal za 0,6 %. Poleg tega, prav tako na podlagi napovedi služb Komisije iz jeseni 2009, ni mogoče reči, da je načrtovano preseganje referenčne vrednosti začasno, saj se bo po pričakovanjih primanjkljaj v letih 2010 in 2011, ob upoštevanju že dovolj opredeljenih ukrepov za konsolidacijo, ustalil na ravni 5,8 %. Merilo glede primanjkljaja, določeno v Pogodbi, ni izpolnjeno.
            
         
               (8)
            
            
               Bruto javnofinančni dolg se je stalno zmanjševal s 134 % BDP v letu 1993 na 84 % BDP v letu 2007. V letu 2008 je zaradi operacij za stabilizacijo finančnega sektorja prišlo do povečanja dolga v razmerju do BDP na skoraj 90 %. Od takrat razmerje močno presega referenčno vrednost 60 %. Po podatkih, ki so jih belgijski organi sporočili oktobra 2009, bo splošni bruto javni dolg v letu 2009 predvidoma znašal 97,6 % BDP. Napoved služb Komisije iz jeseni 2009 predvideva, da se bo delež dolga povečal na približno 97 % v letu 2009, 101 % v letu 2010 in 104 % v letu 2011. Za delež dolga ne more veljati, da se zadosti znižuje in dovolj hitro približuje referenčni vrednosti v smislu Pogodbe ter Pakta za stabilnost in rast. Merilo glede dolga, določeno v Pogodbi, ni izpolnjeno.
            
         
               (9)
            
            
               V skladu s členom 2(4) Uredbe (ES) št. 1467/97 se „pomembni dejavniki“ v fazah, ki vodijo do sklepa Sveta o obstoju čezmernega primanjkljaja v skladu s členom 126(6) Pogodbe o delovanju Evropske unije, lahko upoštevajo le, če je v celoti izpolnjen dvojni pogoj – da primanjkljaj ostaja blizu referenčne vrednosti in da je referenčna vrednost presežena začasno. V primeru Belgije dvojni pogoj ni izpolnjen. Zato v fazah, ki vodijo do tega sklepa, pomembni dejavniki niso upoštevani –
            
         SPREJEL NASLEDNJI SKLEP:
   Člen 1
   Iz celovite ocene sledi, da v Belgiji obstaja čezmerni primanjkljaj.
   Člen 2
   Ta sklep je naslovljen na Kraljevino Belgijo.
   
      V Bruslju, 19. januarja 2010
      
         
            Za Svet
         
         
            Predsednica
         
         E. SALGADO
      
   
   
      (1)  UL L 209, 2.8.1997, str. 6.
   
      (2)  UL L 145, 10.6.2009, str. 1.
   
      (3)  Vsi dokumenti za Belgijo, povezani s postopkom v zvezi s čezmernim primanjkljajem, so na voljo na spletni strani:http://ec.europa.eu/economy_finance/netstartsearch/pdfsearch/pdf.cfm?mode=_m2